Source: http://www.telecom.gov.sk/index/index.php?ids=184653
Timestamp: 2017-02-24 01:19:01+00:00
Document Index: 8071265

Matched Legal Cases: ['§ 14', '§ 16', '§ 16', '§ 62', '§ 14', '§ 16', '§ 16', '§ 61']

Potvrdenie o prevzatí zodpovednosti za nakladanie s odpadom pochádzajúcim z vozidla - Ministerstvo dopravy a výstavby SR
ŠTÁTNY DOPRAVNÝ ÚRAD > Schvaľovanie vozidiel > Jednotlivo dovezené vozidlá > Potvrdenie o prevzatí zodpovednosti za nakladanie s odpadom pochádzajúcim z vozidla
Od 1. januára 2016 sa zákonom č. 79/2015 Z. z. (.pdf, 652 kB) o odpadoch a o zmene a doplnení niektorých zákonov (ďalej len „zákon č. 79/2015 Z. z.“) zaviedlo, že v konaní v súvislosti s jednotlivo vyrobeným vozidlom [§ 14 ods. 10 písm. d) zákona č. 725/2004 Z. z.] a v konaní v súvislosti s jednotlivo dovezeným vozidlom [§ 16a ods. 2 písm. a) bod 5 a písm. b) bod 7 a § 16b ods. 8 písm. k) zákona č. 725/2004 Z. z.] k žiadosti na príslušný okresný úrad odbor cestnej dopravy a pozemných komunikácií sa predkladá potvrdenie o prevzatí zodpovednosti za nakladanie s odpadom pochádzajúcim z vozidla.
Podľa § 62 ods. 3 zákona č. 79/2015 Z. z. osoba, ktorá žiada o schválenie jednotlivo vyrobeného vozidla [§ 14 ods. 9 a 10 zákona č. 725/2004 Z. z.], a osoba, ktorá žiada o schválenie jednotlivo dovezeného vozidla [§ 16a ods. 1, 2, 7,9, 15 a 17 a § 16b ods. 2,3, 7, 8 a 13 zákona č. 725/2004 Z. z.], je povinná zabezpečiť vystavenie potvrdenia o prevzatí zodpovednosti za nakladanie s odpadom pochádzajúcim z vozidla pre toto vozidlo.
Potvrdenie o prevzatí zodpovednosti za nakladanie s odpadom pochádzajúcim z vozidla, ktoré je jednotlivo dovezeným vozidlom so značkou, ktorá sa zapisuje do osvedčenia o evidencii, ktorej majiteľ nie je výrobcom vozidla so sídlom alebo trvalým pobytom na území Slovenskej republiky, alebo jednotlivo vyrobeným vozidlom je na požiadanie osoby povinné vystaviť koordinačné centrum pre prúd starých vozidiel. Ak koordinačné centrum pre prúd starých vozidiel nie je zriadené, uvedené potvrdenie pre také vozidlo vystaví ktorýkoľvek výrobca vozidiel. Potvrdenie o prevzatí zodpovednosti za nakladanie s odpadom pochádzajúcim z vozidla, ktoré je jednotlivo dovezeným vozidlom s výrobnou značkou, ktorá sa zapisuje do osvedčenia o evidencii, ktorej majiteľ je výrobcom vozidla so sídlom alebo trvalým pobytom na území Slovenskej republiky, je na požiadanie osoby povinný vystaviť tento výrobca vozidla. Podľa § 61 ods. 6 zákona č. 79/2015 Z. z. vystavenie potvrdenia môže byť za odplatu alebo bezodplatné. Ak je vystavenie tohto potvrdenia odplatné, výška odplaty nesmie presiahnuť výšku skutočných nákladov na zabezpečenie spracovania starého vozidla po odpočítaní možných výnosov zo spracovania starého vozidla, najviac však výšku, ktorú uhrádza tento výrobca vozidla organizácii zodpovednosti výrobcov pre vozidlá na zabezpečenie jeho spracovania.
V súvislosti s jednoduchším vystavovaním potvrdenia o prevzatí zodpovednosti za nakladanie s odpadom pochádzajúcim z vozidla Zväz automobilového priemyslu Slovenskej republiky zriadil internetový portál iDovoz.sk – www.idovoz.sk. Manuál v súvislosti s vystavovaním potvrdenia o prevzatí zodpovednosti za nakladanie s odpadom pochádzajúcim z vozidla na internetovom portály iDovoz.sk nájdete TU (.pdf, 1,1 MB). Postup na overenie vystaveného potvrdenia o prevzatí zodpovednosti za nakladanie s odpadom pochádzajúcim z vozidla okresným úradom odborom cestnej dopravy a pozemných komunikácií nájdete TU (.pdf, 362 kB).